Parow-manewales maak voorbrand vir "iets groot" by Oppikoppi | Maroela Media
Parow-manewales maak voorbrand vir "iets groot" by Oppikoppi
Jack Parow in die "aanklagkantoor"
Jack Parow se inhegtenisneming was glo 'n publisiteitsfoefie vir "iets groot" wat die naweek by die Oppikoppi-musiekfees in Limpopo gaan gebeur.
Die nuus het Woensdag gebreek dat Jack Parow, oftewel Zander Tyler (31), in hegtenis geneem is vir rusverstoring. Die organiseerders van Oppikoppi het daarna 'n verklaring uitgereik wat sê dat die kletsrymer se vertoning by die musiekfees uitgestel is.
Maroela Media het Woensdag berig Jack Parow is Woensdagoggend in hegtenis geneem nadat hy glo rusverstoring by 'n oord, waar hy oornag het om die naweek by Oppikoppi op te tree, veroorsaak het. Lees meer hier.
Sy woordvoerder, Louise Crouse, het dit aan Maroela Media bevestig. Hilltop Live Promotions, wat die fees organiseer, het in 'n persverklaring meer inligting oor die voorval bekend gemaak. Hy het selfs later 'n video op sy Facebook-blad geplaas waarin hy om verskoning vra dat hy vanjaar die fees gaan maak nie, aangesien "die bra's my nie wil laat gaan voor Maandag nie". Dit lyk of die selfoonvideo in 'n aanklagkantoor gemaak is. Dié nuus is deur erge teleurstelling van Parow-aanhangers ontvang.
Kapt. Pelonomi Makau, 'n polisiewoordvoerder van Noordwes, het Donderdag aan Maroela Media bevestig daar was 'n voorval by die oord en dat die polisie na die Vaalkopdam ontbied is omdat inwoners oor 'n geraas gekla het. "Niemand is egter in hegtenis geneem nie. Die polisie het net 'n waarskuwing van rusverstoring uitgereik."
Crouse het Donderdag aan Maroela Media gesê sy wil nie oor die voorval uitbrei nie behalwe dat "iets groot" by die fees, wat vandag [Donderdag] afskop, verwag kan word.